МазитI зэхудипIалъэщ
«Спартак-Налшык» (Налшык) — «Мордовия» (Саранск) — 1:0 (0:0). Налшык. «Спартак» стадион. Накъыгъэм и 15-м. ЦIыху 4600-рэ еплъащ.
Судьяхэр Волошин (Смоленск), Пищулин (Ульяновск), Болховитин (Ленинград область).
«Спартак-Налшык»: Цыган, Мэкъуауэ, Абазэ, Костин, Джикие, Рябокобыленкэ, Султонов (Чхапелие, 57), Киреев (Рухайэ, 77), Щэуей (Сирадзе, 54), Чуперкэ, Болэ (Панюков, 61).
«Мордовия»: Шебанов, Перендие, Димидкэ, Будников, Эдиев, Пазин, Бобер, Мухаметшин (Ваганов, 73), Иванов, Луценкэ (Терентьев, 46), Самодин (Маркин, 46).
Топыр дигъэкIащ: Панюковым, 76 (1:0).
Дагъуэ къыхуащIащ Эдиевым, Сирадзе, Панюковым.
Панюковым топыр дегъэкI
Урысей Федерацэм футболымкIэ и япэ дивизионым 2013 — 2014 гъэхэм щекIуэкIа зэхьэзэхуэм и иужьрей зэIущIэм «Спартак-Налшыкым» къыщригъэблэгъат зэпеуэм пашэныгъэр пасэу къыщызыхьу премьер-лигэм щыджэгуну хуитыныгъэ зыгъуэта Саранск и «Мордовия»-р. ЛъэныкъуитIми я къалэнхэр ягъэзэщIауэ зэрырихьэлIам къыхэкIыу, а джэгугъуэр зэныбжьэгъугъэ зэхуэзэм нэхъ ещхьащ.
Командэхэм загъэжыджэрыну хущIэкъу пэтми, абы хэтхэр я псэкIэ зыгъэпсэхугъуэ лъэхъэнэм хуэхьэзырт. Аращ гугъуи зрамыгъэхьыщэу икIи зэпэщIэмыуващэу сыхьэтым щIигъукIэ джэгупIэ губгъуэм ахэр щIитар. Пэжщ, а лъэхъэнэм къриубыдэу лъэныкъуитIри къыхэжаныкIыфыну щытащ, арщхьэкIэ гъуащхьэхъумэхэмрэ гъуащхьэтетхэмрэ бэлэрыгъакъым. Псом хуэмыдэу фIыщIэ щхьэхуэ хуэфащэщ налшыкдэсхэр мызэ-мытIэу къезыгъэла Цыган Николай.
ПщIэ щIамыту зэрырагъэхьам и фIыгъэкIэ, «Спартак» стадионым вэсэмахуэ цIыху куэд къыщызэхуэсат. Абыхэм ди командэр увыIэгъуэ имыIэу трагъэгушхуэрт. ИкIи ар пщIэншэ хъуакъым — 76-нэ дакъикъэм Панюков Андрей и закъуэу хьэщIэхэм я гъуэм бгъэдыхьэри, бжыгъэр къызэIуихащ.
Топ къыхудагъэкIа иужькIэщ «Мордовия»-м ерыщагъ щызыхилъхьар. Ар хущIэкъуащ нэхъ мыхъуми бжыгъэр зэхуэдэ ищIыжыну. Абы пэгъунэгъу дыди хъуат. АрщхьэкIэ аргуэру Цыган ди командэр къригъэлащ.
Арати, иужьрей джэгугъуэми щытекIуэри, епщIанэ увыпIэр иIыгъыу «Спартак-Налшыкым» мыгъэрей зэхьэзэхуэр иухащ. ЩIымахуэм къызэрыхутауэ щыта щытыкIэр уигу къэбгъэкIыжмэ, ар Iейкъым.
АдэкIэ ди щIалэхэм зы мазэкIэ загъэпсэхунурэ, къыкIэлъыкIуэ зэхьэзэхуэм зыхуэгъэхьэзырын щIадзэнущ. Хэт сымэ «Спартак-Налшыкым» къыхэнэнуми, командэм мылъкуу къыхуаутIыпщынур къыздрахынури, зэкIэ зэхэкIауэ щыткъым. Абыхэм уамыгъэпIейтейуэ къанэркъым, ауэ, сыт щыгъуи хуэдэу, фIым дыщыгугъынщ. 2014 — 2015 гъэхэм екIуэкIыну зэхьэзэхуэм щIидзэным мазитI иримыкъу иIэжу аращ икIи абы и пэ къихуэу ди командэм ехьэлIа гугъуехь псори лъэныкъуэ егъэзын хуейщ.
Иджы щыгъуазэ фыхуэтщIынщ япэ дивизионым хэт командэхэм ирагъэкIуэкIа кIэух зэIущIэхэм къарикIуа бжыгъэхэм. Мис ахэр: «Нефтехимик» (Нижнекамск) — «Ангушт» (Нэзрэн) — 5:1, «Алания» (Владикавказ) — «Уфа» (Уфа) — 0:3, «Балтика» (Калининград) — «Шинник» (Ярославль) — 2:2, «Луч-Энергия» (Владивосток) — «Газовик» (Оренбург) — 1:4, «Салют» (Белгород) — «СКА-Энергия» (Хабаровск) — 0:3, «Ротор» (Волгоград) — «Енисей» (Красноярск) — 1:0, «Торпедо» (Мэзкуу) — «Сибирь» (Новосибирск) — 0:0, «Арсенал» (Тулэ) — «Динамо» (Санкт-Петербург) — 0:1.
Мыгъэрей зэхьэзэхуэм кърикIуахэм япкъ иткIэ, «Мордовия»-мрэ «Арсенал»-мрэ премьер-лигэм кIуащ. Гуп нэхъыщхьэм хыхьэну Iэмал яIэщ «Торпедо»-мрэ «Уфа»-мри. Ар къайхъулIэн папщIэ зэпэщIэуэ зэIущIэхэм ахэр Самарэ и «Крылья Советов»-мрэ Томск и «Томь»-мрэ щытекIуэн хуейщ.
Зэхьэзэхуэм езыр-езыру хэкIыжа Новокузнецк и «Металлург-Кузбасс», Белгород и «Салют», Владикавказ и «Алания»-м къищынэмыщIауэ, япэ дивизионыр ирагъэбгынащ Нэзрэн и «Ангушт»-мрэ Нижнекамск и «Нефтехимик»-мрэ. Абыхэм я пIэр яубыдынущ етIуанэ дивизионым и командэ нэхъыфIитхум.
Жыласэ Заурбэч.
